কমজাইলকা

কমজাইলকা বা স্লাগ বা স্থল-কমজাইলকা হলো এমন সব স্থলচর গ্যাস্ট্রোপড বা উদরপদী মলাস্কের সাধারণ নাম যাদের বাহ্যিক খোলস নেই, অথবা খোলসটি খুবই ছোট এবং শরীরের ভেতরে লুকানো থাকে। "কমজাইলকা" শব্দটি শুধু স্থলচর গ্যাস্ট্রোপডদের ক্ষেত্রেই নয়, বরং সামুদ্রিক কমজাইলকা (sea slug) এবং আংশিক খোলসবিশিষ্ট সেমি-কমজাইলকাদের (semi-slugs) বর্ণনায়ও ব্যবহৃত হয়, যাদের খোলস একেবারেই থাকে না বা খুবই সীমিত পরিমাণে থাকে।
এর বিপরীতে, "শামুক" শব্দটি এমন গ্যাস্ট্রোপডদের বোঝাতে ব্যবহৃত হয় যাদের একটি বড় আকৃতির, পাকানো খোলস থাকে এবং তারা নিজেদের নরম শরীরকে পুরোপুরি সেই খোলসের মধ্যে ঢুকিয়ে রাখতে সক্ষম। তাই, কমজাইলকা এবং শামুকের মূল পার্থক্য হলো বাহ্যিক খোলসের উপস্থিতি।
স্থল-কমজাইলকা বিভিন্ন শ্রেণীবিন্যাস গোত্রের অন্তর্ভুক্ত, যেগুলো বিবর্তনের ভিন্ন ভিন্ন শাখা থেকে উদ্ভূত, এসব শাখার অনেকটিতেই শামুকও অন্তর্ভুক্ত রয়েছে। অর্থাৎ, বাহ্যিক দেহগঠন দেখতে একরকম হলেও, কমজাইলকা গোষ্ঠীগুলোর মধ্যে ঘনিষ্ঠ আত্মীয়তা নেই।খোলসবিহীন অবস্থার উদ্ভব বিবর্তনের ইতিহাসে একাধিকবার স্বাধীনভাবে ঘটেছে। এই ধরণের ঘটনা কে বলা হয় সমান্তরাল বিবর্তন বা কনভার্জেন্ট ইভল্যুশন, যেখানে ভিন্ন ভিন্ন বংশের প্রাণীরা পরিবেশের চাপে অনেকটা একই রকম গঠন তৈরি করে।
ফলে, "কমজাইলকা" বলতে যেসব প্রাণীকে বোঝানো হয়, তারা প্রকৃতপক্ষে একটি একক প্রাকৃতিক গোষ্ঠী নয়। এই কারণে কমজাইলকার শ্রেণিবিন্যাস পলিফাইলেটিক, অর্থাৎ এদের পূর্বপুরুষ এক ছিল না, এবং এরা ঘনিষ্ঠভাবে সম্পর্কিতও নয়।
পালমোনাটার ছয়টি বর্গের মধ্যে, দুটি - অনকিডিয়াসিয়া এবং সোলিওলিফেরা - কেবল কমজাইলকা বা স্লাগ নিয়ে গঠিত। তৃতীয় একটি দল, সিগমুরেথ্রা, বিভিন্ন ধরণের শামুক, আধা-কমজাইলকা (অর্থাৎ শামুক যাদের খোলস এত ছোট যে তারা সম্পূর্ণরূপে ভিতরে ফিরে যেতে পারে না) এবং কমজাইলকা রয়েছে। ডিএনএ সিকোয়েন্সিংয়ের আলোকে এই গোষ্ঠীর শ্রেণীবিন্যাস সংশোধনের প্রক্রিয়াধীন। গবেষণায় দেখা গেছে যে পালমোনেটগুলি প্যারাফাইলেটিক এবং ওপিস্টোব্র্যাঞ্চের বেসাল, যা গাছের একটি শেষ শাখা। এলোবিডি পরিবারটিও পলিফাইলেটিক।
একটি কমজাইলকার বাহ্যিক অঙ্গপ্রত্যঙ্গসমূহের মধ্যে অন্তর্ভুক্ত রয়েছে নিম্নলিখিত অংশগুলি:
শুঁড় (Tentacles): অন্য সকল পালমোনেট (pulmonate) স্থল-গ্যাস্ট্রোপডের মতো, অধিকাংশ স্থল-কমজাইলকার মাথার উপর দু’জোড়া শুঁড় বা অনুভবী অঙ্গ থাকে। উপরের জোড়াটি আলো শনাক্ত করতে পারে এবং এর প্রান্তে চোখের মতো স্পট (eyespots) থাকে। নিচের জোড়াটি গন্ধ অনুভবের কাজ করে। স্টাইলোম্যাটোফোরা (Stylommatophora) শ্রেণির কমজাইলকায় এই দুটি শুঁড়ই ভিতরে ঢোকানো যায় (retractable)। অপরদিকে ভেরোনিসেলিড (Veronicellidae) শ্রেণির কমজাইলকার শুঁড়গুলি কেবল সংকুচিত (contractile) করা যায়, কিন্তু সম্পূর্ণরূপে ভিতরে নেওয়া যায় না। 
ম্যান্টল (Mantle): মাথার পিছনে, উপরের দিকে থাকা বক্রাকৃতির অংশটি হলো ম্যান্টল। স্টাইলোম্যাটোফোরা শ্রেণির কমজাইলকার ম্যান্টলের ডান পাশে থাকে শ্বাসপ্রশ্বাসের ছিদ্র, যাকে নিউমোস্টোম (pneumostome) বলা হয়। এটি খোলা অবস্থায় সহজেই দেখা যায়। ম্যান্টলের সামনের ডান পাশে থাকে যৌনাঙ্গের ছিদ্র ও মলদ্বার। ভেরোনিসেলিড শ্রেণির কমজাইলকার ক্ষেত্রে ম্যান্টল গোটা পৃষ্ঠদেশ ঢেকে রাখে, তাদের কোনো শ্বাসপ্রশ্বাসের ছিদ্র থাকে না এবং মলদ্বারটি শরীরের পেছনের দিকে অবস্থিত। 
লেজ (Tail): ম্যান্টলের পরবর্তী অংশটিকে কমজাইলকার 'লেজ' বলা হয়। 
কীল (Keel): কিছু প্রজাতির কমজাইলকার পৃষ্ঠদেশ বরাবর একটি উচ্চ রেখা বা কিল দেখা যায়, যা লেজের মাঝ বরাবর বিস্তৃত থাকে। যেমন "Tandonia budapestensis" প্রজাতিতে এই কিল অনেকটা স্পষ্ট দেখা যায়। কোনো কোনো ক্ষেত্রে এটি পুরো লেজে বিস্তৃত, আবার কখনো শুধু পেছনের অংশে থাকে। 
পদাঙ্গুলি বা পা (Foot): কমজাইলকার নিচের দিকে সমতল অংশটিকে 'পা' বা 'পদাঙ্গুলি' বলা হয়। অধিকাংশ গ্যাস্ট্রোপডের মতোই, কমজাইলকা তাদের পেটের দিকের এই পাদাংশের সঞ্চালনার মাধ্যমে চলাফেরা করে। এটি ঘটে ছন্দময় পেশী সংকোচনের (muscular contraction) মাধ্যমে। এটি একই সাথে শ্লেষ্মার একটি স্তর নিঃসরণ করে যার উপর দিয়ে এটি ভ্রমণ করে, যা পায়ের টিস্যুর ক্ষতি রোধ করতে সাহায্য করে। কিছু স্লাগের পায়ের কিনারার চারপাশে 'পায়ের পাড়'(foot fringe) নামে একটি কাঠামো থাকে।
ভেস্টিজিয়াল শেল : বেশিরভাগ স্লাগ তাদের শেলের কিছু অবশিষ্টাংশ ধরে রাখে, যা সাধারণত অভ্যন্তরীণভাবে ধারণ করা হয়। এই অঙ্গটি সাধারণত ক্যালসিয়াম লবণের সঞ্চয়স্থান হিসেবে কাজ করে, প্রায়শই পাচন গ্রন্থির সাথে মিলিত হয়ে। লিমাসিডি এবং পারমাসেলিডিতে একটি অভ্যন্তরীণ খোলস থাকে। প্রাপ্তবয়স্ক ফিলোমাইসিডি, অনচিডিডি এবং ভেরোনিসেলিডি এর খোলস থাকে না। 
প্রত্যেক কমজাইলকার স্ত্রী ও পুরুষ উভয় প্রকার প্রজনন অঙ্গ থাকে। একবার একটি কমজাইলকা একটি সঙ্গী খুঁজে পেলে, তারা একে অপরকে ঘিরে ফেলে এবং তাদের প্রসারিত যৌনাঙ্গের মাধ্যমে শুক্রাণু বিনিময় হয়।